SKRIFTLIG FORESPØRGSEL E-2874/01

af Rosa Miguélez Ramos (PSE) til Kommissionen

(17. oktober 2001)

Om: Fællesskabets retningslinjer for det transeuropæiske transportnet og Galicien

Kommissærkollegiet vedtog den 2. oktober et forslag til forordning, som ajourfører fællesskabets retningslinjer for udviklingen af det transeuropæiske transportnet. Dette forslag omfatter en jernbaneforbindelse over Pyrenæerne og interoperabilitet for den iberiske halvøs højhastighedstognet ved at tilpasse sporvidden til forholdene i resten af det europæiske kontinent.

Samme dag som transportkommissæren forelagde forslaget for EP's plenarforsamling, besvarede hun et spørgsmål fra Parlamentet og bekræftede, at højhastighedsnettets strækninger i Galicien er omfattet (af Kommissionens forslag) på samme måde som forbindelserne med Portugal, for så vidt angår tilpasning og indførelse af europæisk sporvidde på alle disse jernbanelinjer, det være sig nyanlagte strækninger eller tilpasning af allerede eksisterende strækninger.

Første del af denne udtalelse fik en avis til i en overskrift at forsikre, at Bruxelles bekræfter højhastighedstogforbindelse mellem Galicien og Portugal(1).

For at præcisere indholdet af forslaget og hvad Det Europæiske Fællesskab har forpligtet sig til at samfinansiere, for så vidt angår højhastighedsjernbanen i Galicien, bedes Kommissionen besvare følgende spørgsmål:

- Hvilke strækninger taler kommissæren om, og på hvilken måde er det meningen, at Kommissionen skal samfinansiere disse?

- Betyder det omtalte forslag en supplerende finansiering til højhastighedstogprojekterne i Galicien? Med hvilket beløb?

- Hvilke højhastighedsstrækninger vil Det Europæiske Fællesskab samfinansiere i Galicien inden for perioden for de nuværende finansielle overslag (2000-2006)? Med hvilket beløb?

- Hvilke højhastighedsstrækninger i Galicien vil Fællesskabet samfinansiere under de finansielle overslag for næste periode? Med hvilket beløb?

- Hvornår regner Kommissionen med at højhastighedstogstrækningerne i Galicien kan tages i brug?

- Hvor lang tid vil man ud fra disse beregninger skulle bruge til at køre strækningen Santiago-Madrid og strækningen Santiago-Lissabon i tog?

(1) La Voz de Galicia, den 3. oktober 2001.

Svar afgivet på Kommissionens vegne af Loyola de Palacio

(6. december 2001)

Det ærede medlem henvises til de svar, som Kommissionen har afgivet på skriftlig forespørgsel E-1046/01(1), E-2030/01(2) og E-2189/01(3) fra Nogueira Román.

I Kommissionens forslag af 2. oktober 2001 om ændring af Rådets beslutning 1692/96/EF om Fællesskabets retningslinjer for udvikling af det transeuropæiske transportnet(4) er der på de nye kort over jernbanenettet anført alle de planlagte højhastighedslinjer, som kommer til at berøre Galícia. Dette forslag er blevet tilstillet såvel Europa-Parlamentet som Rådet.

Når dette forslag er blevet vedtaget, vil projekter af fælles interesse på disse jernbaneforbindelser være berettiget til fællesskabsstøtte over det budget, der er afsat til det transeuropæiske net, samt fra Samhørighedsfonden. Kommissionen vil i givet fald undersøge mulighederne for finansiel støtte på grundlag af de kriterier, der gælder for hvert finansieringsinstrument, projektets kvaliteter samt de til rådighed stående budgetmidler.

Den ovennævnte beslutning har til formål at etablere et transeuropæisk transportnet i perioden frem til 2010. Den nøjagtige dato for idriftsætningen af højhastighedforbindelserne i Galícia afhænger af planlægningen på nationalt niveau.

Den tid, det vil tage at tilbagelægge strækningerne Santiago-Madrid og Santiago-Lissabon, kommer til at afhænge af den teknik, der vælges i overensstemmelse med Rådets direktiv 96/48/EF om interoperabilitet i det transeuropæiske jernbanesystem for højhastighedstog(5). Dette direktiv finder anvendelse på de projekter, der er medtaget i det ovennævnte forslag, så snart dette er vedtaget.

(1) EFT C 340 E af 4.12.2001, s. 155.

(2) EFT C 93 E af 18.4.2002, s. 49.

(3) EFT C 115 E af 16.5.2002, s. 36.

(4) KOM(2001) 544.

(5) EFT L 235 af 17.9.1996.